SKLEPI SVETA

o seznamu EU z jurisdikcijami, ki niso pripravljene sodelovati v davčne namene (*1)

(2017/C 438/04)

SVET EVROPSKE UNIJE

SE SKLICUJE na sklepe Sveta o zunanji strategiji za obdavčenje in ukrepih za preprečevanje zlorab davčnih sporazumov z dne 25. maja 2016, ter zlasti točke 6–10 teh sklepov, in sklepe Sveta z dne 8. novembra 2016 o merilih in postopku za oblikovanje seznama EU z nekooperativnimi jurisdikcijami v davčne namene;

POUDARJA pomen globalnega spodbujanja meril o davčni preglednosti, pravični obdavčitvi in izvajanju standardov za preprečevanje erozije davčne osnove in preusmerjanja dobička, ki jih je Svet odobril v sklepih z dne 8. novembra 2016 („merila“) iz Priloge V k temu osnutku in so nadalje opredeljeni v prilogah VI in VII;

OCENJUJE rezultate dela Svetovnega foruma za transparentnost in izmenjavo podatkov za davčne namene in Foruma o škodljivih davčnih praksah ter vključujoč okvir OECD za preprečevanje erozije davčne osnove in preusmerjanja dobička;

POZDRAVLJA delo, ki ga je opravila Skupina za kodeks ravnanja na področju obdavčitve podjetij (v nadaljnjem besedilu: Skupina za kodeks ravnanja) v sodelovanju z Delovno skupino na visoki ravni za davčna vprašanja, kar zadeva izbor zadevnih jurisdikcij ter analizo in oceno dejstev v zvezi z njihovimi zakonodajami in politikami na področju obdavčevanja v okviru navedenih meril;

POZDRAVLJA dejstvo, da se je večina teh jurisdikcij odločila za sodelovanje v procesu in dialogu in da so se dejavno vključile v reševanje vprašanj, ki jih je Skupina za kodeks ravnanja opredelila kot področja davčne preglednosti, pravične obdavčitve in izvajanja standardov za preprečevanje erozije davčne osnove in preusmerjanja dobička;

kljub temu UGOTAVLJA, da več jurisdikcij ni sprejelo stvarnih ukrepov za učinkovito obravnavanje pomanjkljivosti in se niso vključile v konstruktiven, na merilih temelječ dialog, ki bi lahko privedel do takih zavez;

JE PREPRIČAN, da je – ali da je lahko – v takšnem primeru rezultat davčne zakonodaje, politik in upravnih praks teh jurisdikcij izguba davčnega prihodka za države članice in da bi bilo treba zato takšne jurisdikcije odločno spodbuditi, da izvedejo potrebne spremembe za odpravo tega stanja;

Z ZADOVOLJSTVOM UGOTAVLJA, da je kljub dejstvu, da glede zakonodaje, politike in upravnih praks na področju obdavčevanja v nekaterih jurisdikcijah obstajajo pomisleki v zvezi z davčno preglednostjo, pravično obdavčitvijo in izvajanjem standardov za preprečevanje erozije davčne osnove in preusmerjanja dobička, več izmed teh jurisdikcij vendarle sprejelo pomembne zaveze na visoki politični ravni, da bodo do dogovorjenih rokov sprejele potrebne ukrepe za rešitev preostalih vprašanj, zato naj jih na tej stopnji ne bi uvrstili na seznam nesodelujočih jurisdikcij. Skupina za kodeks ravnanja naj bi nadaljevala dialog in še naprej spremljala dejansko izvajanje zavez s strani teh jurisdikcij, poleg tega naj bi na podlagi morebitnih novih sprejetih zavez in izvajanja teh zavez kadar koli priporočila posodobitev seznama jurisdikcij, ki niso pripravljene sodelovati v davčne namene. Trenutno stanje glede sodelovanja z EU na področju zavez, sprejetih za izvajanje načel dobrega finančnega upravljanja, je navedeno v Prilogi II.

SOČUSTVUJE s karibskimi jurisdikcijami, ki so jih v septembru 2017 opustošila huda neurja, ki so povzročila smrtne žrtve in ogromno škodo na ključni infrastrukturi, in te jurisdikcije podpira ter MENI, da bi morali postopek preverjanja za te jurisdikcije (Ameriški Deviški otoki, Angvila, Antigva in Barbuda, Bahami, Britanski Deviški otoki, Dominika, Otoki Turks in Caicos, Saint Kitts in Nevis) preložiti. Kljub temu bi morala Skupina za kodeks ravnanja do februarja 2018 ostati v stiku s temi jurisdikcijami, da bi ta vprašanja rešili do konca leta 2018;

Skupino za kodeks ravnanja POZIVA, naj se dogovori o postopkih za izvedbo procesa spremljanja in pred poletjem 2018 pripravi poročilo o napredku v zvezi s to zadevo;

MENI, kot je navedeno v Prilogi III, da bi lahko EU in države članice za nesodelujoče jurisdikcije, kolikor so na takem seznamu, uporabile učinkovite in sorazmerne zaščitne ukrepe, tako na področju obdavčevanja kot na drugih področjih;

PRIPOROČA, da države članice sprejmejo določene usklajene zaščitne ukrepe na področju obdavčevanja, kot je navedeno v Prilogi III k tem sklepom, v skladu z njihovimi nacionalnimi zakonodajami in obveznostmi v okviru prava EU in mednarodnega prava;

POZIVA Skupino za kodeks ravnanja, naj še naprej preučuje nadaljnje usklajene ukrepe na davčnem področju, države članice pa POZIVA, naj to skupino obveščajo o tem, ali in kako uporabljajo zaščitne ukrepe do nesodelujočih jurisdikcij, kolikor so uvrščene na takšen seznam;

POZIVA institucije EU in njene države članice, naj v zunanji politiki, ekonomskih odnosih in pri razvojnem sodelovanju z zadevnimi tretjimi državami po potrebi upoštevajo seznam EU, na katerega so uvrščene jurisdikcije, ki niso pripravljene sodelovati v davčne namene, da bi si prizadevale za celovit pristop glede vprašanja izpolnjevanja meril, brez poseganja v posamezna področja pristojnosti držav članic in Unije, kot so določene v Pogodbah;

MENI, da bosta seznam nesodelujočih jurisdikcij in seznam zaščitnih ukrepov, v primerih, ko se bosta uporabljala, zadevnim jurisdikcijam poslala jasno sporočilo in tako spodbudila pozitivne spremembe, ki bodo vodile v umik jurisdikcij s seznama;

POTRJUJE, da so ti ukrepi, ki so jih skupaj sprejele države članice EU, v skladu z agendo, ki jo promovirajo skupina G20, OECD in drugi mednarodni forumi;

OPOZARJA, da v skladu s sklepi Sveta z dne 8. novembra 2016 ti ukrepi ne posegajo v posamezna področja pristojnosti držav članic, kot je pristojnost za pogajanja in sklepanja dvostranskih davčnih sporazumov, uporaba dodatnih ukrepov ali vzdrževanje – na nacionalni ravni – seznamov širšega obsega, na katere so uvrščene nesodelujoče jurisdikcije;

POZIVA Skupino za kodeks ravnanja, naj nadaljuje dialog z zadevnimi jurisdikcijami, da bi spodbudili davčno preglednost, pravično obdavčitev in izvajanje standardov za preprečevanje erozije davčne osnove in preusmerjanja dobička ter da bi nadaljevali delo v zvezi z analizo zaščitnih ukrepov, ki bi bila lahko usklajeno dodatno opredeljena in uporabljena za nesodelujoče jurisdikcije, brez poseganja v obveznosti držav članic v okviru prava EU in mednarodnega prava;

PONOVNO POUDARJA, da bi morala Skupina za kodeks ravnanja ob podpori generalnega sekretariata Sveta v sodelovanju z Delovno skupino na visoki ravni za davčna vprašanja še naprej izvajati in nadzirati ta proces. Tej skupini bo pomagala Komisija, in sicer tako, da bo izvedla potrebne priprave za postopek preverjanja v skladu z vlogami, kot so trenutno opredeljene v okviru procesa kodeksa ravnanja za obdavčitev podjetij, zlasti ob navezavi na prejšnje in trenutne dialoge s tretjimi državami;

POTRJUJE, da bo Svet po potrebi redno posodabljal merila, ob upoštevanju sprememb v mednarodnem merilu in ob upoštevanju razvoja mednarodnih standardov, ter MENI, da bi morala prihodnja ocena in dialog z zadevnimi jurisdikcijami temeljiti na tistih standardih, ki poudarjajo pomen stalnega in hitrega napredka vseh zadevnih jurisdikcij na teh področjih.

(*1) Svet je sklenil, da se ti sklepi v informativne namene objavijo v Uradnem listu.

PRILOGA I

Seznam EU z jurisdikcijami, ki niso pripravljene sodelovati v davčne namene (1)

I. SEZNAM EU Z JURISDIKCIJAMI, KI NISO PRIPRAVLJENE SODELOVATI V DAVČNE NAMENE

1. Ameriška Samoa

Ameriška Samoa ne izvaja nikakršne avtomatične izmenjave finančnih informacij, ni podpisala in ratificirala – niti prek jurisdikcije, od katere je odvisna – večstranske konvencije OECD o medsebojni upravni pomoči, kakor je bila spremenjena, ne uporablja minimalnih standardov za preprečevanje erozije davčne osnove in preusmerjanja dobička ter se ni zavezala, da bo ta vprašanja rešila do 31. decembra 2018.

2. Bahrajn

Bahrajn ne izvaja avtomatične izmenjave informacij z vsemi državami članicami EU, ni podpisal in ratificiral večstranske konvencije OECD o medsebojni upravni pomoči, kakor je bila spremenjena, spodbuja off-shore strukture in ureditve, katerih namen je pritegovanje dobička brez prave gospodarske vsebine, ne uporablja minimalnih standardov za preprečevanje erozije davčne osnove in preusmerjanja dobička ter se ni zavezal, da bo ta vprašanja rešil do 31. decembra 2018.

3. Barbados

Barbados ima škodljiv preferenčni davčni režim in se ni jasno zavezal, da ga bo spremenil ali ukinil do 31. decembra 2018.

Spremljalo se bo, ali Barbados spoštuje zavezo, da bo v skladu z merilom 2.1 spremenil ali odpravil druge škodljive davčne režime.

4. Grenada

Grenada ni podpisala in ratificirala večstranske konvencije OECD o medsebojni upravni pomoči, kakor je bila spremenjena, ter se ni jasno zavezala, da bo ta vprašanja rešila do 31. decembra 2018.

Zaveza Grenade, da bo izpolnjevala merila 1.1, 2.1 in 3, bo spremljana.

5. Guam

Guam ne izvaja nikakršne avtomatične izmenjave finančnih informacij, ni podpisal in ratificiral – niti prek jurisdikcije, od katere je odvisen – večstranske konvencije OECD o medsebojni upravni pomoči, kakor je bila spremenjena, ne uporablja minimalnih standardov za preprečevanje erozije davčne osnove in preusmerjanja dobička ter se ni zavezal, da bo ta vprašanja rešil do 31. decembra 2018.

6. Republika Koreja

Republika Koreja ima škodljive preferenčne davčne režime in se ni zavezala, da jih bo spremenila ali odpravila do 31. decembra 2018.

7. Posebno upravno območje Macao

Posebno upravno območje Macao niti prek jurisdikcije, od katere je odvisno, ni podpisalo in ratificiralo večstranske konvencije OECD o medsebojni upravni pomoči, kakor je bila spremenjena, ter se ni zavezalo, da bo ta vprašanja rešilo do 31. decembra 2018.

Zaveza Posebnega upravnega območja Macao, da bo izpolnjevalo merili 1.1 in 2.1, bo spremljana.

8. Marshallovi otoki

Marshallovi otoki spodbujajo strukture ali ureditve off-shore, katerih namen je pritegovanje dobička, ki ne odseva dejanske gospodarske dejavnosti jurisdikcije, ne uporabljajo minimalnih standardov za preprečevanje erozije davčne osnove in preusmerjanja dobička ter se niso zavezali, da bodo ta vprašanja rešili do 31. decembra 2018.

Zaveza Marshallovih otokov, da bodo izpolnjevali merili 1.1 in 1.2, bo spremljana.

9. Mongolija

Mongolija ni članica Svetovnega foruma za transparentnost in izmenjavo podatkov za davčne namene, ni podpisala in ratificirala večstranske konvencije OECD o medsebojni upravni pomoči, kakor je bila spremenjena, ne uporablja minimalnih standardov za preprečevanje erozije davčne osnove in preusmerjanja dobička ter se ni zavezala, da bo ta vprašanja rešila do 31. decembra 2019.

10. Namibija

Namibija ni članica Svetovnega foruma za transparentnost in izmenjavo podatkov za davčne namene, ni podpisala in ratificirala večstranske konvencije OECD o medsebojni upravni pomoči, kakor je bila spremenjena, ne uporablja minimalnih standardov za preprečevanje erozije davčne osnove in preusmerjanja dobička ter se ni zavezala, da bo ta vprašanja rešila do 31. decembra 2019. Poleg tega ima škodljive preferenčne davčne režime in se ni zavezala, da jih bo spremenila ali odpravila do 31. decembra 2018.

11. Palau

Palau spodbuja strukture ali ureditve off-shore, katerih namen je pritegovanje dobička, ki ne odseva dejanske gospodarske dejavnosti jurisdikcije, in noče sodelovati v konstruktivnem dialogu, da bi se ugotovilo, ali izpolnjuje merilo 2.2.

Zaveza Palaua, da bo izpolnjeval merila 1.1, 1.2, 1.3 in 3, bo spremljana.

12. Panama

Panama ima škodljiv preferenčni davčni režim in se ni jasno zavezala, da ga bo spremenila ali ukinila do 31. decembra 2018.

Zaveza Paname, da bo spremenila ali odpravila druge škodljive davčne režime v skladu z merilom 2.1, bo spremljana.

13. Sveta Lucija

Sveta Lucija ima škodljive preferenčne davčne režime, ne uporablja minimalnih standardov za preprečevanje erozije davčne osnove in preusmerjanja dobička ter se ni jasno zavezala, da bo ta vprašanja rešila do 31. decembra 2018.

14. Samoa

Samoa ima škodljive preferenčne davčne režime, ne uporablja minimalnih standardov za preprečevanje erozije davčne osnove in preusmerjanja dobička ter se ni zavezala, da bo ta vprašanja rešila do 31. decembra 2018.

15. Trinidad in Tobago

Svetovni forum za transparentnost in izmenjavo podatkov za davčne namene je Trinidad in Tobago ocenil kot „neskladen“, poleg tega pa ta država ni podpisala in ratificirala večstranske konvencije OECD o medsebojni upravni pomoči pri davčnih zadevah, kakor je bila spremenjena, ima škodljiv preferenčni davčni režim ter se ni zavezala, da bo ta vprašanja rešila do 31. decembra 2018.

Spremljalo se bo, ali Trinidad in Tobago spoštuje zavezo, da bo upošteval merili 1.1 in 3.

16. Tunizija

Tunizija ima škodljive preferenčne davčne režime in se ni zavezala, da jih bo spremenila ali odpravila do 31. decembra 2018.

Spremljalo se bo, ali Tunizija spoštuje zavezo, da bo upoštevala merilo 3.

17. Združeni arabski emirati

Združeni arabski emirati ne uporabljajo minimalnih standardov za preprečevanje erozije davčne osnove in preusmerjanja dobička ter se niso jasno zavezali, da bodo ta vprašanja rešili do 31. decembra 2018.

Zaveza Združenih arabskih emiratov, da bodo izpolnjevali merili 1.1 in 1.3, bo spremljana.

II. PRIPOROČILA ZA JURISDIKCIJE O UKREPIH, KI JIH MORAJO SPREJETI, DA BI BILE UMAKNJENE S SEZNAMA

Vse jurisdikcije s seznama so pozvane, naj učinkovito odpravijo pomanjkljivosti iz te priloge.

(1) Na podlagi odgovorov, prejetih do 4. decembra 2017; 17.00 (UTC +01.00).